Man (52) neem eie lewe op NWU-kampusDie NWU se Potchefstroomkampus. Foto: NWU Pukke/Facebook ŉ 52-jarige man het Woensdagmiddag sy eie lewe geneem in ŉ werkswinkel op die Potchefstroomkampus van die Noordwes-Universiteit. Ao. Mpho Manjobe, woordvoerder van die polisie, het aan Maroela Media gesê die polisie is tussen 16:30 en 17:00 deur dié universiteit se beheerkamer ontbied en het kort ná 17:00 by die toneel aangekom. Die man, wat intussen as Anton Badenhorst geïdentifiseer is, het homself in die werkswinkel toegesluit voor hy homself glo in die kop geskiet het. “Dit was ŉ grusame toneel,” sê Manjobe. “Die man was steeds op sy stoel toe nooddienste op die toneel aangekom het. Hy is onmiddellik dood verklaar.” Sy sê daar was nie ŉ nota op die toneel nie. Louis Jacobs, woordvoerder van die Noordwes-Universiteit, sê Badenhorst was nié ŉ dosent nie, maar het in die skrynwerkerseenheid gewerk. “Die Noordwes Universiteit is geskok oor die voorval, en het onmiddellik berading gereël vir naasbestaandes en personeel,” sê hy. “Ons is jammer oor die voorval en ons bied ons innige simpatie aan al sy naasbestaandes.” ŉ Polisieondersoek na die voorval duur voort.